text: Tre dræbt i lejlighed i Aabenraa - lig fundet i fryser
  31 oktober 2016 kl. 08.22
  En 27-årig syrisk kvinde og hendes to døtre på henholdsvis syv og ni år er søndag aften fundet dræbt i en lejlighed i Aabenraa. Det oplyser Syd- og Sønderjyllands Politi i en pressemeddelelse.
  Det var kvindens bror, der søndag kort efter klokken 18 gik til politiet. Han havde i nogle dage ikke kunnet få kontakt til kvinden, som boede på Reberbanen 2 i Aabenraa.
  Politiet skaffede sig adgang til lejligheden, hvor de tre lig blev fundet i en fryser. Kvindens mand og dermed børnenes far befandt sig ikke i lejligheden, og han bliver nu søgt af politiet.
  Politiet har været talstærkt til stede ved ejendommen i Aabenraa siden søndag aften ved 20-tiden.
  Familien kom til Danmark i sommeren 2015 og havde flygtningestatus. 
  Syd- og Sønderjyllands Politi er i øjeblikket i gang med de tekniske undersøgelser i og omkring lejligheden samt med afhøring af naboer og mennesker, der kender familien.
  Hvis nogen mener, at have hørt eller set noget, der kan have forbindelse til sagen, bedes de kontakte Syd- og Sønderjyllands Politi på telefon 114.
  Kvinde og hendes to børn fundet dræbt efter familietragedie i Aabenraa #politidk https://t.co/6HPG1ytnx6
  
  